Document ID: 32012D0806

KOMISIJAS ĪSTENOŠANAS LĒMUMS
(2012. gada 17. decembris),
ar ko groza Lēmumu 2007/767/EK par atkāpi no Padomes Lēmumā 2001/822/EK paredzētajiem izcelsmes noteikumiem attiecībā uz atsevišķiem zvejniecības produktiem, ko ieved no Folklenda salām
(izziņots ar dokumenta numuru C(2012) 9408)
(2012/806/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2001. gada 27. novembra Lēmumu 2001/822/EK par aizjūras zemju un teritoriju asociāciju ar Eiropas Kopienu (“Lēmums par aizjūras asociāciju”) (1) un jo īpaši tā III pielikuma 37. pantu,
tā kā:
(1)
Lai ņemtu vērā Folklenda salu īpašo situāciju, Komisija 2007. gada 15. novembrī pieņēma Lēmumu 2007/767/EK (2), atkāpjoties no jēdziena “noteiktas izcelsmes izstrādājumi” definīcijas attiecībā uz saldētām dažādu sugu zivīm, kas atbilst KN pozīcijai 0303, saldētām dažādu sugu zivju filejām, kas atbilst KN pozīcijai 0304, un saldētiem garspuru kalmāriem (Loligo spp.) un īsspuru kalmāriem (Illex spp.), kas atbilst KN pozīcijai 0307. Minētā atkāpe zaudēja spēku 2012. gada 30. novembrī.
(2)
Folklenda salas 2012. gada 12. oktobrī pieprasīja piešķirt jaunu atkāpi no izcelsmes noteikumiem, kas paredzēti Lēmuma 2001/822/EK III pielikumā, no 2012. gada 1. decembra līdz jauna Lēmuma par aizjūras asociāciju pieņemšanai. Šis pieprasījums attiecas uz šādu kopējo daudzumu: 8 750 tonnas saldētu zivju, kas atbilst KN pozīcijai 0303; 1 683 tonnas saldētu zivju fileju, kas atbilst KN pozīcijai 0304; 29 400 tonnas saldētu Loligo ģints garsspuru kalmāru un 15 500 tonnas saldētu Illex ģints īsspuru kalmāru, kas atbilst KN pozīcijai 0307.
(3)
Folklenda salas pamatoja savu pieprasījumu ar to, ka darbaspēka un prasmju trūkums ierobežo iespējas kuģu apkalpi izveidot no folklendiešiem. Fakts, ka AZT, Kopienas vai ĀKK valstu apkalpēm patlaban nav visas vajadzīgās specifiskās zvejošanas pieredzes, jo sevišķi ir saistīts ar īpašo Folklenda salu ģeogrāfisko stāvokli.
(4)
Atkāpe no Lēmuma 2001/822/EK III pielikumā paredzētajiem izcelsmes noteikumiem būtu jāpiešķir attiecībā uz produktiem, kas atbilst KN pozīcijai 0303 un 0304, Loligo ģints garspuru kalmāriem, kas atbilst KN pozīcijai 0307 49 35, un Illex ģints īsspuru kalmāriem, kas atbilst KN pozīcijai 0307 99 11. Šo atkāpi pamato saskaņā ar minētā pielikuma 37. panta 1. punktu, jo īpaši ar esošās vietējās nozares attīstību.
(5)
Tas ir nepieciešams, lai nodrošinātu importa nepārtrauktību no Folklenda salām uz Savienību. Tādēļ vajadzētu pagarināt Lēmuma 2007/767/EK spēkā esību no 2012. gada 1. decembra līdz brīdim, kad stāsies spēkā jaunais Lēmums par aizjūras asociāciju, kas, kā paredzams, notiks 2014. gada 1. janvārī.
(6)
Tādēļ attiecīgi būtu jāgroza Lēmums 2007/767/EK.
(7)
Šajā lēmumā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2007/767/EK groza šādi:
1)
lēmuma 2. panta pirmo daļu aizstāj ar šādu:
“Šā lēmuma 1. pantā noteikto atkāpi piemēro attiecībā uz nozvejām, ko jūrā guvuši zvejas kuģi vai apstrādes kuģi, un šā lēmuma pielikumā noteiktajiem ikgadējiem daudzumiem, kurus no 2007. gada 1. decembra līdz 2013. gada 31. decembrim Kopienā ieved no Folklenda salām.”;
2)
lēmuma 6. pantu aizstāj ar šādu:
“6. pants
Šo lēmumu piemēro no 2007. gada 1. decembra, un tā darbība beidzas 2013. gada 31. decembrī.”;
3)
pielikumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2012. gada 17. decembrī

Labels: 17
3
6
18
15